Document ID: 32006R1876

KOMISIJAS REGULA (EK) Nr. 1876/2006
(2006. gada 18. decembris)
par pagaidu un pastāvīgu atļauju izmantot dažas dzīvnieku barības piedevas
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1970. gada 23. novembra Direktīvu 70/524/EEK par barības piedevām (1) un jo īpaši tās 3. pantu, 9.d panta 1. punktu un 9.e panta 1. punktu,
ņemot vērā Eiropas Parlamenta un Padomes 2003. gada 22. septembra Regulu (EK) Nr. 1831/2003 par dzīvnieku ēdināšanā lietotām piedevām (2), un jo īpaši tās 25. pantu,
tā kā:
(1)
Ar Regulu (EK) Nr. 1831/2003 reglamentē atļaujas dzīvnieku barības piedevu izmantošanai.
(2)
Regulas (EK) Nr. 1831/2003 25. pantā ir paredzēti pārejas pasākumi attiecībā uz dzīvnieku barības piedevu izmantošanas atļaujas pieteikumiem, kas iesniegti atbilstīgi Direktīvai 70/524/EEK pirms Regulas (EK) Nr. 1831/2003 piemērošanas dienas.
(3)
Pieteikumus šīs regulas pielikumos minēto piedevu izmantošanas atļaujas piešķiršanai iesniedza pirms Regulas (EK) Nr. 1831/2003 piemērošanas dienas.
(4)
Atbilstīgi Direktīvas 70/524/EEK 4. panta 4. punktam sākotnējās atsauksmes par šiem pieteikumiem Komisijai nosūtīja pirms Regulas (EK) Nr. 1831/2003 piemērošanas dienas. Tāpēc minētie pieteikumi jāizskata saskaņā ar 4. pantu Direktīvā 70/524/EEK.
(5)
Iesniedza datus, pamatojot atļaujas pieteikumu no Lactobacillus farciminis CNCM MA 67/4R iegūta mikroorganismu preparāta izmantošanai gaļas cāļiem, gaļas tītariem un dējējvistām. Eiropas Pārtikas Nekaitīguma Iestāde (EPNI) 2006. gada 11. jūlijā sniedza atzinumu par šī preparāta izmantošanu. Novērtējums liecina, ka Direktīvas 70/524/EEK 9.e panta 1. punktā paredzētie šādas atļaujas saņemšanas nosacījumi ir ievēroti. Tāpēc šo mikroorganismu preparātu, kas norādīts šīs regulas I pielikumā, jāatļauj izmantot četrus gadus.
(6)
Iesniedza datus, pamatojot atļaujas pieteikumu no Trichoderma longibrachiatum (ATCC 2105) iegūtas endo-l,4-beta-ksilanāzes, no Bacillus amyloliquefaciens (DSM 9553) iegūtas endo-l,3(4)-beta-glikanāzes un alfa-amilāzes, no Bacillus subtilis (ATCC 2107) iegūta subtilizīna, no Aspergillus aculeatus (CBS 589.94) iegūtas poligalakturonāzes fermentu preparāta izmantošanai gaļas tītariem. EPNI 2006. gada 15. jūnijā sniedza atzinumu par šā preparāta izmantošanu, kurā izdarīts slēdziens, ka preparāts nerada risku patērētājiem, izmantotājiem, aptvertajai dzīvnieku kategorijai un videi. Novērtējums liecina, ka Direktīvas 70/524/EEK 9.e panta 1. punktā paredzētie šādas atļaujas saņemšanas nosacījumi ir ievēroti. Tāpēc šo fermentu preparātu, kas norādīts šīs regulas II pielikumā, jāatļauj izmantot četrus gadus.
(7)
Ar Komisijas Regulu (EK) Nr. 2188/2002 (3) pirmo reizi no Trichoderma longibrachiatum (ATCC 74 252) iegūtas endo-1,4-beta-glikanāzes, endo-1,3(4)-beta-glikanāzes un endo-1,4-beta-ksilanāzes fermentu preparātu uz ierobežotu laiku atļāva izmantot dējējvistām un sivēniem. Iesniedza jaunus datus, pamatojot pieteikumu par beztermiņa atļaujas piešķiršanu minētā fermentu preparāta izmantošanai. Novērtējums liecina, ka Direktīvas 70/524/EEK 3.a pantā paredzētie šādas atļaujas piešķiršanas nosacījumi ir ievēroti. Tāpēc šo fermentu preparātu, kas norādīts šīs regulas III pielikumā, jāatļauj izmantot bez termiņa ierobežojuma.
(8)
Ar Komisijas Regulu (EK) Nr. 1252/2002 (4) pirmo reizi nātrija benzoāta, propionskābes un nātrija propionāta preparātu uz ierobežotu laiku atļāva izmantot cūkām un piena govīm. Iesniedza jaunus datus, pamatojot pieteikumu par beztermiņa atļaujas piešķiršanu minētā konservantu preparāta izmantošanai. Novērtējums liecina, ka Direktīvas 70/524/EEK 3.a pantā paredzētie šādas atļaujas piešķiršanas nosacījumi ir ievēroti. Tāpēc šo konservantu preparātu, kas norādīts šīs regulas IV pielikumā, jāatļauj izmantot bez termiņa ierobežojuma.
(9)
Minēto pieteikumu novērtējums liecina, ka ir vajadzīgas konkrētas procedūras, lai aizsargātu darbiniekus no pielikumos norādīto piedevu kaitīgās iedarbības. Šāda aizsardzība jānodrošina, piemērojot Padomes 1989. gada 12. jūnija Direktīvu 89/391/EEK par pasākumiem, kas ieviešami, lai uzlabotu darba ņēmēju drošību un veselības aizsardzību darbā (5).
(10)
Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO REGULU.
1. pants
Mikroorganismu grupas preparātu, kas norādīts I pielikumā, atļauts izmantot ierobežotu laiku četrus gadus kā dzīvnieku barības piedevu, ievērojot minētajā pielikumā paredzētos nosacījumus.
2. pants
Fermentu grupas preparātu, kas norādīts II pielikumā, atļauts izmantot ierobežotu laiku četrus gadus kā dzīvnieku barības piedevu, ievērojot minētajā pielikumā paredzētos nosacījumus.
3. pants
Fermentu grupas preparātu, kas norādīts III pielikumā, pastāvīgi bez termiņa ierobežojuma atļauts izmantot kā dzīvnieku barības piedevu, ievērojot minētajā pielikumā paredzētos nosacījumus.
4. pants
Konservantu grupas preparātu, kas norādīts IV pielikumā, pastāvīgi bez termiņa ierobežojuma atļauts izmantot kā dzīvnieku barības piedevu, ievērojot minētajā pielikumā paredzētos nosacījumus.
5. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2006. gada 18. decembrī

Labels: 3
16
17
6